題茶山
作者：杜牧
朝代：唐

paragraphs: 山實東吳秀，茶稱瑞草魁。
剖符雖俗吏，修貢亦仙才。
溪盡停蠻櫂，旗張卓翠苔。
柳村穿窈窕，松澗渡喧豗。
等級雲峰峻，寬平洞府開。
拂天聞笑語，特地見樓臺。
泉嫩黃金湧，牙香紫璧裁。
拜章期沃日，輕騎疾奔雷。
舞袖嵐侵澗，歌聲谷答回。
磬音藏葉鳥，雪豔照潭梅。
好是全家到，兼爲奉詔來。
樹陰香作帳，花徑落成堆。
景物殘三月，登臨愴一盃。
重遊難自尅，俛首入塵埃。